钦定古今图书集成/明伦汇编/官常典/第540卷 > 刘玉
## 钦定古今图书集成/明伦汇编/官常典/第540卷 > 刘玉

按《明外史》本传：“玉字仲玺，磁州人。生有膂力，给侍曹
吉祥家，从之征麓川，授副千户。积功至都指挥佥事。
天顺元年，以夺门功进都督佥事，寻充右参将，守备
浔州。庆远蛮剽博白及广东之宁川，玉偕左参将范
信邀击败之。俄命分守贵州，从方瑛讨东苗，歼干把
猪。讨西堡苗，絷其魁楚得。先后斩首千级，毁其巢而”
还。旋改右副总兵，镇守贵州。吉祥诛玉下吏当斩。以
道远不与谋，免死。谪海南副千户。六年，帝将以谷登
为甘肃副总兵，李贤言“登不任玉老成”，乃复以为都
督佥事、右副总兵，镇守凉州。咎咂族叛，会兵平之，进
都督同知。成化四年，满俊乱固原，白圭举玉为总兵
官，统左右参将夏正、刘清讨之。兵分为七。玉与总督
项忠抵石城，贼已数败。会毛忠死，玉亦被围，中流矢，
力战得出。相持两月，大小百十战，竟平之。进左都督，
掌右府事。自《愬前》西堡功，命增俸百石，掌耀武营。六
年充左副总兵，从朱永出延绥。逾年卒。赠固原伯，谥
“毅敏。”玉虽起仆隶，勇决过人，善抚士，所至未尝衄。满
俊之叛，据石城险，屡败官军，识者以为忧。及论玉功，
祇赐秩一级，时惜其薄。子文，袭指挥使。